ПРЕДЛОГ

На основу члана 41а став 2. Закона о заштити природе („Службени гласник РС”, бр. 36/09, 88/10, 91/10-исправка, 14/16, 95/18-др. закон и 71/21) и ) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ПРОГЛАШЕЊУ ПРЕДЕЛА ИЗУЗЕТНИХ ОДЛИКА „ПЛАНИНА РУДНИКˮ

Члан 1.

Планина Рудник налази се у западном делу Шумадије, док неки њени делови припадају и Западном Поморављу и Колубари. Према административној подели територија природног добра припада Колубарском и Моравичком управном округу и ставља се под заштиту, као заштићено подручје под именом Предео изузетних одлика „Планина Рудникˮ, подручје I (прве) категорије - заштићено подручје међународног, националног, односно изузетног значаја (у даљем тексту: Предео изузетних одлика „Рудникˮ).

Члан 2.

Предео изузетних одлика „Планина Рудникˮ, ставља се под заштиту у циљу заштите и очувања израженог биодиверзитета, специфичних геоморфолошких, геолошких, хидрогеолошких, хидролошких и климатских феномена, карактеристичне физиономије пејзажа, добро очуваног традиционалног, изворног и аутохтоног начина живота, као и богатог културно историјског наслеђа.

У планинском склопу Рудника доминира 20 km дугачак, лучно повијени, трокрако раздвојени венац са највишим Цвијићевим врхом (1.132 m н.в.). Северне и западне експозиције планине Рудник су изграђене од вулканских стена, углавном кварцлатита, док геолошку подлогу његовог највишег дела, са још седам врхова (Мали Штурац, Марјанац, Средњи Штурац, Јавор, Таван, Жагалова колиба и Молитва) преко 1.000 метара надморске висине, чине кредни седименти (пешчари, алевролити, лапорци и кречњаци). У југозападном делу заштићеног подручја налазе се вулканске стене гранодирити, посткредне старости. На овом подручју су уочене контактно метаморфне стене, али и хидротермалне промене које су посебно значајне за генезу рудних лежишта олово – цинкане минерализације.

У оквиру Предела изузетних одлика „Планина Рудникˮ шуме заузимају приближно 90% подручја и чине најзаступљенији предеони елемент, матрицу структуре предела, од које зависи стабилност природног мозаика. Ливаде и пашњаци су заступљени са око 8% површине, док су урбано ткиво, пољопривредне површине и остали елементи, заступљени са мање од 1%.

Нарочит значај са аспекта заштите природе, а поготово заштите биодиверзитета, представљају клисуре река на чијим стрмим странама се налазе добро очуване и еколошки вредне природне шуме. Посебну вредност представља локалитет „Велики Штурацˮ, издвојен као најочуванији део планине Рудник са остацима аутохтоних букових шума.

Планина Рудник припада средњеевропском биогеографском региону који се одликује доминацијом термофилних сладуново-церових и мезофилних букових шума. Основно обележје ових шума је присуство већег броја лишћарских врста дрвећа и одсуство природних четинара. Флору Рудника чини 698 биљних таксона, од којих су Правилником о проглашењу и заштити строго заштићених и заштићених дивљих врста обухваћене 72 заштићене врсте, односно 13 стого заштићених и 59 заштићених дивљих врста.

Нарочиту вредност богате флоре овог подручја представљају ендемичне биљне врсте које у ширем смислу припадају средњеевропско-планинској или јужноевропско-планинској ареал групи, а међу њима се издвајају балкански акантус (*Acanthus balcanicus*) и планински јавор (*Acer heldreichii subsp. visianii*). Такође су значајне и строго заштићене врсте божиковина (*Ilex aquifolium*) и банатски божур (*Paeonia officinalis subsp. banatica*) врсте за које се прописују посебне мере заштите, очувања и унапређења њихових популација. Забележена су три балканска ендемита: примог (*Acanthus hungaricus*), Маркграфова жуменица (*Alyssum markgrafii*) и паштиткасти котрљан (*Eryngium palmatum*). Такође, регистровано је присуство и ситнолисне калужђарке (*Epipactis microphylla*), строго заштићене врсте из фамилије *Orchidaceae*.

На европском нивоу подручје је препознато као предложено Подручје од значаја за Европску заједницу (*pSCI – proposed Site of Community Importance*) „Рудник планинаˮ јер представља станиште еуро-сибирске степске шуме са храстовима (*Quercus spp.*) и дакијске шуме китњака (*Quercus petraea*) и граба (*Carpinus betulus*).

У фауни риба заступљено је 10 врста, карактеристичних за брдско-планинске водотоке у Србији – поточна пастрмка (*Salmo trutta)*, двопругаста уклија (*Alburnoides bipunctatus),* поточна мрена (*Barbus balcanicus)*, кркуша (*Gobio gobio* (*syn. G. obtusirostris*)), клен (*Squalius cephalus*), пијор (*Phoxinus Phoxinus)*, гавчица (*Rhodeus. аmarus)*, златни вијун *(Sabanejewia aurata (syn. S. balcanica))*, балкански вијун *(Cobitis elongate)*, бркица *(Barbatula barbatula)* и једна врста рака – поточни рак *(Austropotamobius torrentium).*

Од укупног броја регистрованих инсеката, 22 таксона је заштићено националном и међународном легислативом. Евидентиране су две врсте ендемичне за Републику Србију и пет врста ендемичних за Балканско полуострво.

Забележено је присуство 20 врста водоземаца и гмизаваца, од којих само три врсте нису заштићене националном законодавством, док се све врсте налазе на листама заштите по међународним легислативама.

Евидeнтирaнo је 117 врстa птица, што представља 32,5% укупног диверзитета птица у Републици Србији. Нajвeћи брoj регистрованих врстa зaштићeн је према националном законодавству, док су на међународном нивоу птице Рудника заштићене у складу са Бернском конвенцијом и Директивом о птицама, (према којој је 19 забележених врста са додатка I ове Директиве. Из тог разлога се подручје Рудника налази у границама потенцијалног Подручја посебне заштите (*potential Special Protection Area, pSPA*), под називом „Рудник-Гружаˮ еколошке мреже Натура 2000.

Фауну сисара предметног подручја чини најмање 45 врста што је нешто мање од половине врста сисара који су до сада регистровани на подручју Србије. Најбројнију групу чине глодари *(Rodentia)* и звери *(Carnivora)* са по 11 врста, слепи мишеви *(Chiroptera)* са 10 врста, бубоједи *(Eulipotyphla)* са могућих 8 врста, а најмалобројнији су папкари *(Artiodactуla)* са 4 врсте и зечеви *(Lagomorpha)* са једном врстом.

Посебну вредност заштићеном подручју дају заштићена непокретна културна добра – споменици културе од великог значаја – Манастири Вољавча, Благовештење Рудничко, Петковица – у засеоку Злошница, Никоље и Враћевшница, као и евидентирани арехолошки локалитети „Градинаˮ, средњовековни утврђени град Сребрница, ,,Борачко гробљеˮ, ,,Ђурине ћелијеˮ и „Прљуша“.

Члан 3.

Предео изузетних одлика „Планина Рудникˮ, налази се на територији града Крагујевца (КО Каменица, КО Котража, КО Љубићевац, КО Маслошево, КО Рамача, КО Страгари и КО Угљаревац), као и на територији општине Горњи Милановац (КО Мајдан, КО Прњавор, КО Рудник и КО Сврачковци) и општине Топола (КО Горња Шаторња, КО Доња Шаторња, КО Јарменовци, КО Манојловица, КО Блазнава и КО Гуришевци).

Површина Предела изузетних одлика „Планина Рудникˮ, износи 10.017,74 hа, од чега је у 5.725,14 hа (57,16%) у државном власништву, 3472,80 hа (34,66%) у приватном, 151,60 hа (1,51%) у јавном и 15,30 hа (0,15%) у осталим облицима власништва.

Опис границе и графички приказ Предела изузетних одлика „Планина Рудникˮ, дати су у Прилогу – Опис границе и графички приказ Предела изузетних одлика „Планина Рудникˮ, који је одштампан уз ову уредбу и чини њен саставни део.

Члан 4.

На подручју Предела изузетних одлика „Планина Рудникˮ, утврђују се режими заштите I (првог), II (другог) и III (трећег) степена.

Режим заштите I степена, укупне површине 13,95 ha, односно 0,14% површине Предела изузетних одлика „Планина Рудникˮ, у јавној је својини и обухвата локалитет „Велики Штурацˮ и налази се на територији општине Горњи Милановац (КО Мајдан).

Режим заштите II степена, укупне површине 205,76 hа, односно 2,05% површине Предела изузетних одлика „Планина Рудникˮ, од чега је 184,98 hа (89,9%) у државном власништву, 19,92 hа (9,68%) у приватном власништву и 0,86 hа (0,42%) у јавном власништву и обухвата следеће локалитете:

1. Локалитет „Мали Штурац” – налази се на територији општине Горњи Милановац и обухвата КО Мајдан и КО Рудник;
2. Локалитет „Рамаћки висови” – налази се на територији града Крагујевца и обухвата КО Рамаћа;
3. Локалитет „Велики Штурац II” – налази се на територији општине Горњи Милановац и обухвата КО Мајдан и делом на територији Града Крагујевац и обухвата КО Љубичевац.

Режим заштите III степена обухвата површину од 9.798,03 ha, односно 97,79%, укупне површине Предела изузетних одлика „Планина Рудникˮ, односно обухвата преостали део заштићеног подручја који није обухваћен режимом заштите I и II степена.

Члан 5.

На подручју Предела изузетних одлика „Планина Рудникˮ, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности које су као такве утврђене чланом 35. Закона о заштити природе, на површинама на којима је утврђен режим заштите III степена, забрањује се и:

1. изградња индустријских објеката;
2. изградња пољопривредних и других привредних објеката и објеката комуналне, саобраћајне и енергетске инфраструктуре чије грађење и реконструкција или рад може негативно утицати на квалитет ваздуха, вода, земљишта, живог света, шума, лепоте предела и нарушити амбијенталне вредности природног добра и његове околине;
3. образовање депонија;
4. изградња хидроенергетских објеката (брана – акумулација), укључујући и регулацију и преграђивање водотока или њихових делова;
5. промена намене водног, пољопривредног, шумског и ливадског земљишта, осим у случајевима прописаним Законом;
6. вршење земљаних, грађевинских, шумарских и других радова којима се могу нарушити естетске и амбијенталне вредности заштићеног простора и погоршати карактеристике и његове примарне вредности;
7. сваки облик коришћења земљишта ако то угрожава осетљиве типове станишта, станишта строго заштићених и заштићених дивљих врста и саме дивље врсте;
8. извођење свих активности које могу довести до нарушавања постојећих и потенцијалних објеката и елемената геонаслеђа;
9. изградња јавних скијалишта, гондола и објеката висинског превоза;
10. изградња и реконструкција стамбених, економских и помоћних објеката пољопривредних домаћинстава и викенд објеката изван грађевинског подручја за која нису донета планска документа;
11. чиста сеча на локалитету на коме је забележен банатски божур (*Paeonia officinalis* subsp. *banatica*) кат. парц. бр. 1209. КО Котража;
12. све радње и активности којима се мења квалитет и квантитет воде у водотоцима;
13. сеча и обнављање заштитних појасева уз водотоке;
14. уношење алохтоних и инвазивних врста, као и генетски модификованих организама;
15. сваки облик изградње на кат. парц. бр. 1209 КО Котража, на којој је забележен банатски божур (*Paeonia officinalis* subsp. *banatica*);
16. дознака и сече свих врста дендрофлоре на удаљености мањој од 15 до 20 m од појединачног стабла божиковине (*Ilex aqu*ifolium) на заштићеном подручју;
17. изградња септичких јама пропусног типа и свако испуштање отпадних и осочних вода у водоток и земљиште;
18. уништавање, узнемиравање, и предузимањe других активности, којима би се могле угрозити птице, биљних и животињских врста и њихових станишта, нарочито у репродуктивном периоду;
19. уништавање гнезда птица;
20. све радње и активности којима се угрожава фауна риба и ремети њихов мрест, раст, исхрана и кретање;
21. риболов у периоду ловостаја на поточну пастрмку од 1. октобра до 1. марта и клена од 15. априла до 31. маја;
22. риболов поточне пастрмке на живи мамац или вараличарским алатима;
23. превођење природних и полуприродних станишта уз водотоке у друге намене;
24. коришћење хемијских материја и нафтних деривата на начин који може проузроковати загађење ваздуха, земљишта и воде;
25. складиштење, одлагање и бацање смећа и отпадних материјала ван места одређених за ту намену као и нерегулисано одлагање стајског ђубрета, нарочито у долини водотока и зони изворишта висококвалитетних површинских и подземних вода;
26. паљење отворене ватре у шуми и на земљишту у непосредној близини шуме, на удаљености мањој од 200 m од руба шуме;
27. постављање информационих табли и других обавештења на стаблима;
28. преоравање земљишта, крчење шума и обављање других радњи на местима и на начин који могу изазвати процесе ерозије и промене изгледа предела;
29. изградња складишта индустријске робе и грађевинског материјала;
30. изградња мањих објеката који служе за сакупљање и складиштење неопасног отпада;
31. чиста сеча шума, осим у случајевима прописаним Законом о шумама;
32. разоравање пашњака и ливада.

Радови и активности ограничавају се на:

1. изградњу мањих објеката туристичког смештаја, угоститељства и туристичке инфраструктуре у традиционалном стилу, а на основу планске документације;
2. изградњу, одржавање, односно реконструкцију постојећих јавних, сеоских и шумских путева;
3. начин газдовања на површинама на којима се истраживањима потврди присуство строго заштићених дивљих биљних и животињских врста, које су ретке и угрожене и за које су потребне додатне мере заштите;
4. уређење и коришћење простора у складу са прописаним режимом заштите на начин којим се омогућава очување природних вредности и споменика културе;
5. обнављање и одржавање пољских, шумских и других путева, и објеката народног градитељства;
6. изградњу већ планираних саобраћајница;
7. каптирање извора и изградњу водозахвата само за потребе водоснабдевања постојећих домаћинстава;
8. изградњу нових инвестиционих објеката у долинама водотока само на објекте у функцији водоснабдевања;
9. сакупљање и стављање у промет свих врста биљака и животиња из уредбе којом се уређује стављање под контролу коришћења и промета дивље флоре и фауне;
10. сакупљање, оштећење, хватање, убијање и узнемиравање свих врста биљака и животиња из правилника којим се прописује проглашење и заштита строго заштићених и заштићених дивљих врста биљака, животиња и гљива.
11. контролисано формирање шумских и пољопривредних монокултура;
12. контролисану примену хемијских препарата у конвенционалној пољопривредној производњи;
13. извођење геолошких радова, на израду истражних бушотина и раскопа само за потребе већ постојећег експлоатационог поља;
14. експлоатацију минералних сировина само на постојећем експлоатациом пољу;
15. промену намене површина ливада, пашњака и њива испод 4. класе, само у шумско земљиште;
16. туристичка и рекреативна вожња мотоцикала, квадова и џипова искључиво на постојећим саобраћајницама, шумским путевима или посебно изграђеним стазама за ту намену. Употреба ових возила је дозвољена искључиво ван репродуктивног периода животиња, дозвољена је ван репр. периода, тј. од 16. јула до 31. марта.

Члан 6.

На подручју Предела изузетних одлика „Планина Рудникˮ, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и члана 5. ове уредбе, у режиму заштите IІ степена забрањује се и:

1. постављање осматрачница и видиковаца за посетиоце у непосредној близини гнезда ретких и угрожених строго заштићених врста птица и места размножавања других ретких и угрожених дивљих врста животиња;
2. промена намене површина на којима се налазе влажна станишта или извођење активности којима се она исушују, уништавају или деградирају;
3. уништавање и сакупљање биљних и животињских врста које су обухваћене правилником којим се прописује проглашење и заштита строго заштићених и заштићених дивљих врста биљака, животиња и гљива, односно врста које се наводе у „црвеним књигама” и „црвеним листама” флоре и фауне;
4. изградња ветрогенератора и акумулација;
5. просторно ширење полигона за параглајдинг на локалитету „Рамаћки висови”;
6. употреба хемијских средстава, осим у случајевима када се не могу заменити одговарајућим биолошким препаратима, уз сагласност министарства надлежног за послове заштите животне средине.

Радови и активности ограничавају се на:

1. извођењу хитних и неопходних санационих шумских радова након акцидентних ситуација приликом ветролома, ветроизвала, пожара, каламитета инсеката и слично;
2. газдовање шумама и шумским земљиштем са циљем побољшања састава, структуре и здравственог стања шумских екосистема;
3. унапређивање постојећег стања селективном применом одоварајућих узгојних мера, које су прилагођене природним процесима, у циљу спречавања регресивне сукцесије вегетације и њеног пропадања;
4. мониторинг популација ретких и угрожених биљних и животињских врста;
5. санитарни лов дивљачи, спровођење мера на заштити, унапређивању и коришћењу

популација дивљачи у ловишту и мера на унапређивању станишта дивљачи, у складу са планским актима из области ловства;

1. одржавање постојећих пољопривредних површина;
2. одржавање и коришћење постојећих шумских монокултура;
3. уређење, одржавање и реконструкцију заштићених и других културно-историјских објеката и њихове околине;
4. археолошка истраживања, у складу са законом;
5. изградњу соларних електрана електране снаге до 10 Кw;
6. изградњу објеката туристичког смештаја, угоститељства и туристичке инфраструктуре на изградњу мањих објеката у традиционалном стилу (пансион, апартман, сeоска домаћинства и др.), а на основу планске документације;
7. изградњу, доградњу, адаптацију и реконструкцију постојећих економских објеката у функцији пољопривредне производње и за потребе пољопривредних домаћинстава; иболов у научно-истраживачке сврхе;
8. уређење пешачких и планинарских стаза;
9. контролисану посету у образовне, рекреативне и општекултурне сврхе, спровођење активности у оквиру научно-истраживачких радова и праћење природних процеса;
10. сакупљање и транспорт неопасног отпада.

Члан 7.

На подручју Предела изузетних одлика „Планина Рудникˮ, на површинама на којима је утврђен режим заштите I степена спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности које су као такве утврђене чланом 35. Закона о заштити природе и чл. 5. и 6. ове уредбе, у режиму заштите I степена забрањује се и:

1. сви радови и активности, осим научних истраживања и строго контролисаних активности усмерених ка очувању и унапређивању постојећег стања екосистема;
2. коришћење природних ресурса;
3. изградња објеката.

Радови и активности ограничавају се на:

1. научна истраживања и праћење природних процеса;
2. контролисану (бројно, временски и просторно) посету у образовне, рекреативне и општекултурне сврхе;
3. обележавање граница;
4. спровођење заштитних, санационих и других неопходних мера у случају пожара, елементарних непогода и удеса, појава биљних и животињских болести и пренамножавања штеточина, уз сагласност министарства надлежног за послове заштите животне средине (у даљем тексту: Министарство).

Члан 8.

Предео изузетних одлика „Планина Рудникˮ поверава се на управљање Туристичкој организацији Крагујевац (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 9.

Очување, унапређење, одрживо коришћење и приказивање природних и других вредности Предела изузетних одлика „Планина Рудникˮ спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником се ближе утврђују забрањени радови и активности, као и правила и услови обављања радова и активности који су допуштени на подручју Предела изузетних одлика „Планина Рудникˮ.

Правилник се објављује у „Службеном гласнику Републике Србије”.

Члан 11.

Управљач је дужан да на прописан начин обележи Предела изузетних одлика „Планина Рудникˮ, његове спољне границе и границе површина, односно локалитета са режимом заштите I, II и III степена најкасније у року од годину дана од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Предела изузетних одлика „Планина Рудникˮ, на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Члан 12.

Управљач ће у року од две године од дана ступања на снагу ове уредбе израдити софтверско решење о природним и створеним вредностима, непокретностима, активностима и другим подацима од значаја за управљање Предела изузетних одлика „Планина Рудникˮ.

Члан 13.

Висину накнаде за коришћење Предела изузетних одлика „Планина Рудникˮ, својим актом утврђује управљач, у складу са законом који дефинише накнаде за коришћење јавних добара.

Члан 14.

Управљач је дужан да у року од шест месеци од дана ступања на снагу ове уредбе, формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја.

Члан 15.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 16.

Средства за спровођење Плана управљања Предела изузетних одлика „Планина Рудникˮ, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 17.

Планска документа, планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Предела изузетних одлика „Планина Рудникˮ, усагласиће се са Просторним планом Републике Србије, овом уредбом и Планом управљања из члана 10. ове уредбе.

Планови, програми и основе из става 1. овог члана, доносе се уз предходну сагласност министра надлежног за послове заштите животне средине.

Члан 18.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:

У Београду, 2024. године

В Л А Д А

ПРЕДСЕДНИК

Милош Вучевић, с.р